*„A* Geigenbuch für den Anfang [Kezdők hegedűiskolája] *célja, hogy a kezdet kezdetétől fogva ötvözze a tanulás vesződségét a zenélés örömével. Éppen ezért tartalmaz olyan dalokat és darabokat, amelyek elég könnyen eljátszhatók, mégis olyan problémákat vetnek fel, amelyeket meg kell oldani a hegedűjáték elsajátításához. […] Kiképzés ez, de más, mint a testnevelés – inkább utazás a zene országai, az országok zenéje felé.”* – írta Erich Doflein német zenepedagógus 1930 decemberében, amikor meghirdette készülő hegedűiskoláját, amely a mechanikus, skálázáson és etűdjátékon alapuló hangszertanulással kívánt szakítani. A kiadvány célja az volt, hogy előadási darabokon keresztül tanítsa meg muzsikálni a fiatalokat, 17–18. századi művektől kezdve egészen a modern, új kompozíciókig. Doflein személyesen kereste meg Bartókot ötletével még 1930 végén, az *I. zongoraverseny* freiburgi előadásakor, s arra kérte, hogy a zongorára komponált *Gyermekeknek* sorozatból írjon át néhányat gyűjteménye számára. Bartók inkább úgy döntött, hogy új darabokat ír, s 1931 nyarára el is készült a fokozatos nehézségi sorrendbe állított *Negyvennégy hegedűduó*val.

A zeneszerző először a technikailag bonyolultabb utolsó tételeket komponálta meg, majd fokról fokra jutott el az alacsonyabb nehézségi fokú első darabokig. Végül Doflein Schott kiadónál megjelentetett hegedűiskolája és egy másik kiadványa a műveknek nagyjából a felét tartalmazta, a teljes sorozat pedig először az Universal Editionnál – a komponista műveinek akkori kiadójánál – jelent meg önálló pedagógiai kompozícióként. Bartók leírásából megtudhatunk még néhány dolgot:

*„A 44 hegedűduó ugyanolyan céllal készült, mint annak idején a Gyermekeknek c. sorozat: hadd jussanak a tanulók a tanulás első néhány évében olyan előadási művekhez, amelyekben a népi zene keresetlen egyszerűsége annak dallambeli és ritmusbeli különösségével együtt megvan. […] Ezeknek a duóknak mindegyikében – kettő kivételével – egy-egy parasztdallam szerepel mint (fő-)téma. Sorrendjük megállapítása nehézségi fokozat szerint történt. Hangversenyen való előadásuknál természetesen ne ez a sorrend legyen irányadó, célszerűbb az előadásra kiválasztott számokat egy vagy több tervszerűen összeállított sorozatba foglalni és az egyes sorozatok számait attacca játszani […]”*

Az utolsó mondat természetesen e lemez összeállítására is igaz, hiszen a duókban feldolgozott magyar, román, szlovák, rutén, szerb és arab népi dallamok és táncok, a különböző elkülöníthető tájegységek határozzák meg elsősorban a sorrendet.

A Góbé zenekar már megalakulásakor célul tűzte ki a népzene-műzene kapcsolatára épülő műsorok létrehozását. Ezek közül a legfontosabb és legtöbbet játszott az ún. "Bartók-műsor". Az összeállítás a 44 hegedűduót állítja párhuzamba azok forrásanyagaival. A műsor különlegessége, hogy ezt az anyagot ilyen összefoglaló jelleggel eddig még nem lehetett hallani, ezen kívül a sok alapvetően énekes és szóló hangszeres felvétel zenekari feldolgozásai, amelyekhez rendkívüli kutatómunkára és képzelőerőre volt szükség, valamint az egészre jellemző nyelvi és nemzetiségi szerteágazás. A teljes műsor eddig még csak a 2011 márciusi ősbemutatón, Budapesten, az Eötvös 10-ben, Bartók születésének 130. évfordulóján és a 140.-re elkészült lemez 2021 decemberi bemutatóján, a Bartók Emlékházban szólalt meg. Ezen a koncerten egy körülbelül 45 perces kivonatot hallhat majd a közönség.